Yote yangaayo sio dhahabu

YOTE YANGAAYO SIO DHAHABU.  

Riza alikuwa msichana mwenye heshima kwa wote, wakubwa kwa wadogo na alithamaniwa na wengi. Riza aliishi na familia yake ya uchochole mwingi. Chakula kwao kilikuwa kama neno lililobandikwa kwenye kamusi kimakosa. Wazazi wake walifanya kazi za kijungu jiko ili kuhakikisha Riza ameweza kupata mavazi, maankuli na pia kwenda shuleni. Riza alikuwa msichana mwenye bidii ya msumeno kukata pande zote. Riza alikuwa kidato cha tatu katika shule ya upili ya Mwangaza. 

Riza alitia bidii masomoni hadi wakati alipoweza kufanya mtihani wake wa kitaifa na kupita kwa alama za juu. Alikuwa mwanafunzi wa pili kwenye mtihani huo wa kitaifa. Kwa kweli, wahenga na wahenguzi hawakutupaka mafuta kwa mgongo wa chupa waliponeng kuwa Mola hamwachi mja wake. Riza aliweza kupata mfadhili ambaye angeweza kulipa karo yake ya chuo kikuu. Riza alienda katika chuo kikuu cha Maseno na  kuendelea na bidii zile zile za mchwa. 

Chuoni, aliweza kukutana na watu wa tabaka mbali mbali. Bado alikuwa anayakumbuka mazungumzo baina yake na mama yake, Mashaka, Mwanangu Riza,tafadhali epukana na vikundi mbaya utakapokuwa chuoni. Familia yetu ni ya uchochole na tunakutegemea wewe kama mwanga wetu wa pekee kuweza kutuepua katika uchochole. Endelea kutia bidii na usisahau kuwaheshimu wote wakubwa kwa wadogo. Bila kusahau, usiwache kumwomba Mungu kwa kuwa yeye ndiye alikujalia baraka hizi. 

Riza alipatana na saibu mmoja ambaye walipendana sana. Saibu wake Riza alikuwa anaitwa Zizi. Zizi alikuwa anatoka kwa familia ya mabwanyenye. Zizi alikuwa na kila kitu alichokuwa akihitaji kwa kuwa pesa haikuwa tatizo kwake. Siku zilipokuwa zikisonga, naye Riza alikuwa anabadilika. Riza alianza kupenda anasa na kila alipokuwa akiambiwa abadilike, maneno yalikuwa yanaangukia sikio la kufa. Kwa kweli, sikio la kufa, halisikii dawa. 

Chuoni, Riza aliweza kukutana na ghulamu mmoja aliyekuwa anaitwa Solo. Solo alikuwa ghulamu mwenye majigambo na maringo kama tausi. Riza na Solo walianza kwa kuwa marafiki tu. Baadaye, Solo aliweza kumjulisha Riza kuwa alikuwa anampenda na alikuwa tayari kumwoa na kuishi naye. Zizi alimshawishi Riza akubali ombi lake Solo kwa kuwa alikuwa ghulamu mwenye pesa. Riza alikuwa anamwamini sana Zizi na akasahau mawaidha ya mama yake mzazi. Riza aliendelea 
na uhusiano wa kimapenzi na Solo hadi wakati ambapo Solo aliweza kuamua kumchukua kama mke wake. 

Riza aliweza kujawa na furaha kama kibogoyo aliyeota meno kwa mara ya kwanza. Riza alianza kuishi na Solo na kusahau masomo yake. Walipendana na Solo kwa muda mrefu. Solo alijikaza kisabuni kumpa Riza chochote alichotaka. Baada ya miezi nane, Solo alianza kubadilika. Alianza kuonyesha tabia zake halisi. Hapo ndipo Riza alipojua kuwa kwa muda huo wote Solo alikuwa amevalia ngozi ya kondoo na kumbe ndani ni mbwa mwitu. Riza na Solo walianza kuwa maji na mafuta.  

Kwa kweli, afadhali ibilisi unayemjua kumliko malaika usiyemjua? Solo alianza kumpiga Riza mara kwa mara, bila sababu kwa ulevi wake. Solo alikuwa analewa chopi na kutumia mihadarati. Wakati mwingine, Riza alikuwa analala njaa kwa kuwa Solo alikuwa anaenda bila ya kurudi nyumbani siku hiyo. Riza alijaribu juu chini kutafuta mbinu ya kumwacha Solo bila ya kufanikiwa. Solo alikuwa anahanya bila ya kumficha Riza. Hapo ndipo maneno  ya mamake Riza yalimjia kwenye akili. Alianza kudondokwa na machozi, alijuta sana na akaamua kwamba ataenda kuendelea na masomo yake.

Aliporudi chuoni alishangaa na kuduwaa kupata kuwa mfadhili wake aliacha kumlipia karo wakati ambapo hakuwa anaende chuoni. Kwa kweli, maji yakimwagika, hayazoleki. Alirudi nyumbani na kumpata Solo ameketi kitako anamngoja. Solo alimpa Riza kichapo cha mbwa aliyeingia msikitini. Alimkimbilia rafiki wake Zizi ili aweze kumsaidia. Lo! Zizi alimfukuza na kumtusi Riza. Hapo ndipo Riza alijua ibilisi wa mtu ni mtu. Zizi ndiye aliyemshawishi Riza akubali ombi lake Solo kwa kuwa alikuwa na pesa za kumtunza.  

Riza aliamua kurudi nyumbani kwao na kumwomba mama yake msamaha. Mama yake alimsamehe kwa kuwa, damu ni nzito kuliko maji. Kwa kweli, wahenga na wahenguzi hawakutupaka mafuta kwa mgongo wa chupa waliponena kuwa, yote yangaayo sio dhahabu.